《和柯山先生读中兴碑》
宋代·李洪

曲江罢相迹如扫，满朝媕娿无谏草。
动地渔阳鼙鼓惊，旧将半死哥舒老。
蜀道乘骡万里来，不识平原济世才。
仓皇灵武送玉册，岂顾九庙蒙尘埃。
天开地辟扶皇纪，李郭功成安史死。
一日三朝有深意，臣结胸中老文字。
麻鞵诗老脱贼来，北征自足配磨崖。
我思潇湘不易到，谁持墨本心眼开。
鉴古评诗增感慨，无逸图亡山水在。
君不见阿忠少日历艰贫，汤饼曾持半臂卖。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。